ངས་འདི་འདྲ་སྐབས་རེ་ཙམ་མ་གཏོགས་ཤོད་ཀྱི་མེད།ང་ཚོའི་ཆོས་བརྒྱུད་ཆེན་པོ་འདི་འདྲ་ཞིག་འཇིག་རྟེན་གྱི་བྱ་བ་འདི་རིགས་ལ་སེམས་འཁྲལ་བྱེད་དགོས་པ་ནི་བློ་ཕམ་འོས་པ་ཞིག་རེད།ཆོས་བརྒྱུད་འདིས་སེམས་ཅན་ལ་ཕན་གྱི་ཡོད་ན་ང་ཚོ་ཚང་མས་ཆོས་བརྒྱུད་འདི་ཉིད་གཅེས་འཛིན་དར་སྤེལ་ཆེད་འབད་རྩོལ་བྱེད་དགོས་པ་ཡིན།ངའི་མཆེད་གྲོགས་མང་པོ་ཞིག་ནས་ང་ཚོའི་ཆོས་བརྒྱུད་འདི་ཉིད་ཉམས་རྒུད་མི་ཡོང་མཆེད་ཕན་ཚུན་རྒྱབ་སྐྱོར་གནང་བཞིན་ཡོད།དཔེར་ན།སྲས་རིན་པོ་ཆེ་ང་གཉིས་གྲོགས་པོ་ཉེ་པོ་ཡིན་པ་དང༌།ང་གཉིས་ཀྱི་འབྲེལ་བ་ལ་བརྟེན་ནས་སྲས་རིན་པོ་ཆེས་ཆོས་བརྒྱུད་འདི་ལ་སྨན་པའི་ཞབས་ཏོག་ཞུ་རྒྱུའི་འདུན་པ་ཆེན་པོ་ཡོད་པ་རེད།ངེད་གཉིས་ནས་དཔལ་འབྱོར་ཐོག་ནས་ཕན་ཚུན་རོགས་སྐྱོར་བྱེད་མི་ཐུབ་ནའང་་བསམ་བློའི་ཐོག་ཕན་ཚུན་རྒྱབ་སྐྱོར་བྱེད་ཡོད།སྙིགས་མའི་དུས་འདིར་བླ་མ་མཚན་ལྡན་ཞིག་བྱེད་པར་དཀའ་ངལ་ཆེན་པོ་ཡོད།ང་ཚོའི་སློབ་མ་དང་གྲོགས་པོ་ཚོས་ཐར་པའི་གོ་འཕང་ཐོབ་ཕྱིར་ང་ཚོར་རེ་བ་བྱེད་ཀྱི་ཡོད་སྟབས་ཁོང་ཚོ་མགོ་སྐོར་གཏོང་མི་རུང༌།འཇིག་རྟེན་གྱི་ཐོབ་དང་ཁེ་ཕན་ཆེད་གཞན་མགོ་སྐོར་བཏང་ན་ང་ཚོ་དམྱལ་བར་ལྷུང་རྒྱུ་ཡིན་པ་དང༌།ང་ཚོས་མི་གཞན་བློས་བཏང་བ་ཙམ་མིན་པར་རང་ཉིད་བློས་གཏོང་བ་ཡིན།